ORDE do 13 de marzo de 2008 pola que se establecen as bases reguladoras e se procede á convocatoria pública de subvencións para a programación de accións formativas experimentais e complementarias do Plan FIP dirixidas ás traballadoras e traballadores en desemprego, cofinanciadas polo Fondo Social Europeo na Comunidade Autónoma de Galicia para o exercicio 2008.
CONSELLERÍA DE TRABALLO — III. OUTRAS DISPOSICIÓNS — 25/03/2008

Polo Decreto 69/1993, do 10 de marzo, a Comunidade Autónoma de Galicia asume as funcións e servizos transferidos pola Administración do Estado en materia de formación profesional ocupacional.
O Decreto 536/2005, do 6 de outubro, polo que se establece a estrutura orgánica da Consellería de Traballo atribúelle a esta, a través da Dirección Xeral de Formación e Colocación, o exercicio das competencias e funcións, entre outras materias, relativas á formación profesional ocupacional.
O Regulamento (CE) nº 1081/2006, do 5 de xullo, do Parlamento Europeo e do Consello, relativo ao Fondo Social Europeo, polo que se aproban as disposicións de aplicación relativas ao Fondo Social Europeo, sinala que o fondo apoiará e complementará as actividades dos Estados membros destinadas ao desenvolvemento do mercado de traballo e dos recursos humanos, entre outras, nas políticas de fomento e mellora da formación profesional e da formación en xeral.
O obxecto desta orde é a regulación das accións formativas de carácter experimental e complementario respecto do Plan Nacional de Formación e Inserción Profesional (Plan FIP), cofinanciadas polo Fondo Social Europeo. Neste sentido, a regulación do Plan FIP, que conta cun catálogo preestablecido de especialidades homologadas, pode deixar sen atender especialidades formativas de especial interese, tanto desde o punto de vista do colectivo que atenden como dos sectores produtivos a que se dirixen.
A Lei 9/2007, do 13 de xuño, de subvencións de Galicia, establece no seu artigo 5.2º que a concesión de axudas e subvencións se axustará aos principios de publicidade, transparencia, concorrencia obxectividade, igualdade e non discriminación, aos que se axusta esta disposición.
A Lei 38/2003, do 17 de novembro, xeral de subvencións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa desta comunidade autónoma e, consecuentemente, a esta orde de convocatoria.
O financiamento das axudas previstas nesta orde de convocatoria farase con cargo aos créditos dos programas 16.03.323A.444.0, código de proxecto 200700687, (209.424 ), 16.03.323A.460.0 (100.000 ), 16.03.323A.470.0 (1.593.511 ) e 16.03.323A.481.0 (1.017.743 ) que figuran na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, e que constitúe o importe global máximo que se destina para estas subvencións. Destas cantidades, o 80% achégao o Fondo Social Europeo e o 20% a Administración autonómica.
Consecuentemente con todo o anterior, consultados o Consello Galego de Relacións Laborais e o Consello Galego de Formación Profesional, no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa presidencia.
DISPOÑO:
Capítulo I
Disposicións xerais
Artigo 1º.-Obxecto e ámbito de aplicación.
1. Esta orde ten por obxecto o establecemento das bases reguladoras polas que se rexerá, no ámbito da Comunidade Autónoma de Galicia, tanto a convocatoria pública como a execución de accións formativas experimentais e complementarias do Plan FIP dirixidas ás traballadoras e traballadores en desemprego, cofinanciadas polo Fondo Social Europeo, correspondentes ao exercicio de 2008, xestionadas pola Consellería de Traballo, a través da Dirección Xeral de Formación e Colocación.
2. A convocatoria das subvencións previstas nesta orde realizarase mediante réxime de concorrencia competitiva
Artigo 2º.-Accións subvencionables.
1. As accións formativas reguladas nesta orde están dirixidas ás persoas en desemprego inscritas no Servizo Público de Emprego en data anterior á súa incorporación á acción formativa e agrúpanse en dous programas:
a) Cursos de posgrao e cursos organizados por escolas de especialización profesional das universidades galegas, así como daquelas entidades expresamente vinculadas ás universidades, dirixidos á mellora da empregabilidade das persoas con titulación universitaria, que teñan carácter ocupacional e sexan útiles para a mellora da inserción laboral das persoas posgraduadas.
b) Accións de carácter experimental que non teñan cabida no Plan FIP e que melloren a empregabilidade das persoas destinatarias, sempre que haxa expectativas razoables de inserción laboral das alumnas e dos alumnos participantes.
2. As accións formativas non poderán ter en ningún caso unha duración superior a 600 horas, salvo autorización expresa do director xeral de Formación e Colocación.
3. As entidades só poderán solicitar ata un máximo de cinco accións formativas por localidade.
Artigo 3º.-Entidades beneficiarias.
1. Poderán ser entidades beneficiarias das subvencións para o desenvolvemento das accións formativas reguladas no artigo 2 desta orde:
Programa A: as universidades galegas, así como entidades expresamente vinculadas a elas.
Programa B: empresas, agrupacións de empresas, entidades sen ánimo de lucro, entidades locais e corporacións de dereito público.
2. Non poderán obter a condición de beneficiario ou entidade colaboradora as entidades nas que concorra algunha das circunstancias recollidas no artigo 10 da Lei 9/2007, do 13 de xuño, de subvencións de Galicia.
3. De acordo co establecido no artigo 14 letra ñ) da Lei 9/2007, do 13 de xuño, de subvencións de Galicia, as entidades beneficiarias quedan informadas da existencia do Rexistro Público de Subvencións e dos extremos previstos no artigo 5 da Lei orgánica 15/1999, do 13 de decembro, de protección de datos de carácter persoal.
4. Así mesmo, e tal como se recolle no artigo 15 da Lei 9/2007, de 13 de xuño, de subvencións de Galicia, a Dirección Xeral de Formación e Colocación procederá a publicar no Diario Oficial de Galicia as subvencións concedidas, indicando a convocatoria, o programa de crédito orzamentario a que se imputan, o beneficiario, a cantidade concedida e a finalidade ou as finalidades da subvención.
5. Igualmente, publicaranse na páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
6. Os beneficiarios das axudas concedidas, tal e como se recolle no artigo 16 da Lei 9/2007, do 13 de xuño, de subvencións de Galicia, autorizan a inclusión destas axudas no Rexistro de Axudas, Subvencións e Convenios e máis o de Sancións, creados nos artigos 44 e 45 da Lei 7/2005, do 29 de decembro, de orzamentos xerais da comunidade autónoma para o ano 2006, co contido e a forma que regulamentariamente se determine.
Artigo 4º.-Axudas.
1. Todas as accións formativas incluídas nestes subprogramas serán obxecto de subvención para compensar os custos derivados da súa execución na proporción e contía determinada de acordo co establecido no artigo 6 desta orde, sempre que se trate de gastos elixibles e que se xustifiquen de acordo co establecido nesta orde e no resto de normativa de aplicación.
2. Nas accións formativas dirixidas especificamente a alumnas e alumnos con discapacidade, incrementarase o importe da subvención nun 35% co obxecto de financiar o persoal de apoio e a adaptación curricular ou do material didáctico que sexa necesario para garantir a adquisición de competencias por parte deste alumnado.
3. O cobramento destas subvencións será incompatible coa percepción de calquera outra axuda pública da mesma natureza e para a mesma acción.
Artigo 5º.-Custos subvencionables.
1. Sen prexuízo do establecido no Regulamento (CE) nº 1828/2006, da Comisión, do 8 de decembro que fixa normas de desenvolvemento para o Regulamento (CE) nº 1083/2006 do Consello, do 11 de xullo, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, serán subvencionables os seguintes gastos.
-Custos do persoal docente, así como os gastos de desprazamento deste persoal, ata un máximo do 40% do custo total do curso. Excepcionalmente, por razóns da peculiaridade da docencia que se impartirá, a Dirección Xeral de Formación e Colocación poderá autorizar o incremento desta porcentaxe.
-Os gastos de desprazamento das persoas beneficiarias da formación. A entidade impartidora terá a obriga de compensar os gastos por este concepto a todo o alumnado. Para cubrir estas necesidades ás persoas beneficiarias, aboaráselles en concepto de axuda de desprazamento 6  por día lectivo, tendo en conta que non percibirán esta axuda os días de ausencia, sexan ou non xustificadas as faltas.
-Gastos de transporte necesarios para a realización de viaxes didácticas previstas no programa formativo ou as que sexan apreciadas como necesarias e autorizadas expresamente polo director xeral de Formación e Colocación.
-Outros gastos correntes tales como materiais e subministracións. Poderanse incluír nesta epígrafe o conxunto de gastos non directamente vinculados ao obxecto último da acción formativa, pero indispensables para impartila, como gastos de limpeza, auga, electricidade, teléfono, combustibles... Poderán incluírse, así mesmo, os gastos de alugueres, tanto de instalacións como de maquinaria.
-A amortización dos instrumentos, equipos e instalacións en proporción á súa utilización exclusiva para o proxecto de formación de que se trate.
-Os custos dos servizos de asesoría en relación coa acción de formación. Poden imputarse nesta epígrafe os gastos de asesoría legal como informes xurídicos ou consultas xurídicas; gastos de notaría e rexistros; gastos de asesoramento técnico tales como informes técnicos, peritaxes e taxacións; gastos de asesoramento financeiro como consultaría financeira, así como gastos de coordinación das accións formativas. As entidades impartidoras non poderán imputar por este concepto un importe superior ao 10% do importe total dos gastos de docencia. Estes gastos soamente serán subvencionables se están directamente relacionados e son indispensables para a adecuada preparación e execución da actividade subvencionada.
2. Os custos subvencionables deberán ir acompañados de probas documentais, que deberán ser transparentes e detalladas.
Artigo 6º.-Módulos económicos.
1. Os módulos económicos aplicables para efectos de liquidación das subvencións concedidas para o financiamento das accións formativas incluídas nesta orde serán os que a continuación se establecen en función da modalidade de impartición e nivel da formación:
Ver referencia pdf "05700D006P019.PDF"
2. Excepcionalmente, e tendo en conta as especiais circunstancias de determinadas especialidades formativas, o director xeral de Formación e Colocación poderá autorizar, nas accións formativas de carácter presencial, a aprobación dun módulo superior, que en ningún caso poderá superar os 16  por alumno e hora de formación. Esta autorización deberá pedirse xunto coa solicitude.
3. Na modalidade de impartición presencial, o módulo de nivel básico aplicarase cando se trate de impartir formación en materias transversais ou xenéricas, que capacita para desenvolver competencias e cualificacións básicas.
4. O módulo de nivel medio-superior aplicarase cando a formación incorpore materias que impliquen especialización e/ou capacite para desenvolver competencias de programación e/ou dirección.
5. O importe das subvencións concretarase no produto das horas da acción formativa polo número de alumnas e alumnos e polo importe do módulo que se aplique en cada caso, en función dos criterios sinalados nos puntos anteriores.
Artigo 7º.-Subcontratación.
1. As entidades beneficiarias de todos os programas regulados nesta orde poderán subcontratar, por unha soa vez, a realización das accións formativas financiadas con cargo a esta convocatoria, tendo en conta que a subcontratación non pode supoñer un aumento do custo de execución da acción formativa. Ademais, as entidades subcontratistas deberán facilitar aos organismos de auditoría e control toda a información necesaria relativa ás accións subcontratadas. No caso de accións formativas subcontratadas, a solicitude de calquera modificación respecto da execución das accións concedidas deberá ser efectuada pola entidade beneficiaria. Esta subcontratación poderá chegar ata o 100% da acción formativa.
2. En ningún momento se poderá subcontratar coas persoas ou entidades solicitantes de axuda ou subvención nesta convocatoria que non obtivesen subvención por non reunir os requisitos ou non alcanzar a valoración suficiente.
3. No non previsto neste artigo, será de aplicación o artigo 27 da Lei 9/2007, do 13 de xuño de 2007, de subvencións de Galicia.
Artigo 8º.-Obrigas das entidades beneficiarias.
As entidades beneficiarias das axudas deberán:
1. Requirir de cada alumna e alumno, no momento da súa incorporación, a seguinte documentación, que deberá arquivarse separadamente por cada acción formativa:
-Copia simple do DNI.
-Ficha individual.
2. Remitir á Dirección Xeral de Formación e Colocación e á delegación provincial correspondente:
a) Como mínimo cinco días antes do inicio da acción formativa:
-As datas de inicio e remate e o horario de impartición.
-A planificación temporal dos módulos da acción formativa.
-O enderezo completo do lugar de impartición.
-A relación nominal dos docentes especificando os seus DNI.
b) O día de inicio de cada acción formativa:
-Certificación xustificativa do seu comezo e, de ser o caso, das modificacións producidas respecto dos datos sinalados no punto anterior.
3. Enviar á Dirección Xeral de Formación e Colocación:
a) Dentro dos 10 días seguintes ao inicio da acción formativa, a seguinte documentación:
Informaticamente.
-Ficha de inicio que se cubrirá na aplicación informática SIFO na epígrafe de seguimento de cursos.
Documentalmente.
-Relación nominal das alumnas e dos alumnos, especificando número do DNI.
-Copia simple dos seus DNI.
-Copia da póliza de seguros contratado co xustificante do seu aboamento, de ser o caso.
A entidade impartidora arquivará unha copia desta documentación separadamente por cada acción formativa.
b) Mensualmente:
-Fotocopia do parte de asistencia, que poderá xerarse no SIFO unha vez cuberta a información necesaria.
4. Expoñer no taboleiro de anuncios do centro o programa completo da acción formativa temporizado por módulos, os dereitos e deberes do alumnado e dos centros colaboradores, así como a relación de docentes e o horario da acción formativa. No anuncio farase referencia expresa aos organismos cofinanciadores da acción formativa.
5. Aboar mensualmente aos alumnos e alumnas as axudas ás que teñan dereito, así como ao profesorado a súa remuneración. Non exime desta obriga o feito de que a entidade impartidora non percibise os anticipos previstos nesta orde.
6. Someterse ás actuacións de supervisión e control que, en calquera momento, poidan acordar os servizos competentes da Consellería de Traballo, tanto no relativo ao desenvolvemento das accións formativas como á súa xestión e tramitación administrativa.
7. Contratar un seguro de accidentes para os alumnos e alumnas, que cubra tanto os riscos que poidan ter durante o desenvolvemento da acción formativa, como os do traxecto ao lugar de impartición das clases e das prácticas. A súa duración abranguerá estritamente o período da acción formativa, incluíndo expresamente as prácticas en empresas cando estas se realicen, sen que poida admitirse restrición nin exclusión ningunha por razón do medio de transporte utilizado. Esta obriga rexerá exclusivamente para as accións formativas de carácter presencial, así como para a parte presencial das mixtas.
A cobertura mínima deste seguro será a seguinte:
-En caso de morte: 36.000 .
-En caso de invalidez permanente: 42.000 .
-Asistencia médico-farmacéutica: durante un ano a partir do sinistro.
8. Cando se realicen prácticas en empresas ou outras actividades relacionadas coa acción formativa, contratar unha póliza de responsabilidade civil para facer fronte aos riscos que poidan derivar da súa realización para os bens e as persoas. A realización destas prácticas ou actividades deberá ser autorizada polo director xeral de Formación e Colocación cando non figuren no programa formativo presentado pola entidade.
9. Velar por que todos os alumnos e alumnas dunha acción formativa reciban a mesma formación, así como o mesmo número de horas tanto teóricas como prácticas, independentemente de que a parte práctica teña lugar no propio centro ou en centros de traballo.
10. Comunicarlles ás delegacións provinciais da Consellería de Traballo calquera circunstancia ou eventualidade que poida afectar substancialmente a execución das accións formativas programadas, no prazo de cinco días desde que se produza.
11. Solicitar á Dirección Xeral de Formación e Colocación, con cinco días de antelación, autorización para realizar calquera modificación no desenvolvemento das accións formativas.
12. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
13. Someterse ás actuacións de comprobación que poida efectuar a Dirección Xeral de Formación e Colocación, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lle sexa requirida no exercicio das actuacións anteriores.
14. Incluír en toda a documentación relativa á acción formativa o logotipo da Unión Europea (Fondo Social Europeo) e da Xunta de Galicia (Consellería de Traballo).
15. Informar o alumnado do cofinanciamento das accións formativas por parte da Xunta de Galicia e do Fondo Social Europeo, así como dos obxectivos destes fondos.
16. Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
17. Informe individualizado de cada alumna e alumno cualificando os progresos acadados en cada un dos módulos profesionais da acción formativa.
18. No non previsto neste artigo, será de aplicación o artigo 11 da Lei 9/2007, do 13 de xuño, de subvencións de Galicia.
Artigo 9º.-Incumprimento de obrigas e reintegro.
1. Segundo o artigo 33 da Lei 9/2007, do 13 de xuño, de subvencións de Galicia, procederá o reintegro total ou parcial da subvención ou da axuda pública percibida no suposto do incumprimento das súa concesión.
2. O incumprimento por parte do beneficiario do prazo de realización ou de xustificación das accións concedidas, suporá de forma automática a perda do dereito á percepción da axuda concedida.
3. No caso de incumprimento parcial das accións realizadas, a cantidade que percibirá o beneficiario da subvención, quedará reducida de forma proporcional ás accións non realizadas.
Artigo 10º.-Pagamento e liquidación das subvencións.
A) Documentación para presentar.
1. As entidades impartidoras deberán enviar á Dirección Xeral de Formación e Colocación, dentro dos 15 días seguintes ao remate da acción formativa, a xustificación dos custos inherentes a el, a través do SIFO e enviando posteriormente a seguinte documentación, que se deberá presentar por cada acción formativa selada e asinada:
-Solicitude de liquidación final.
-Relación de facturas.
-Orixinal ou fotocopia compulsada de todas as facturas, nóminas e xustificantes de pagamento de todos os gastos imputables á acción formativa.
-Certificación dos gastos.
-Declaración complementaria do conxunto de todas as axudas solicitadas (aprobadas, concedidas ou pendentes de resolución), para a mesma acción formativa, das distintas administracións públicas competentes ou de calquera dos seus organismos, entes ou sociedades.
-Memoria final de actividades en que se faga constar, segundo os casos, unha descrición detallada da execución da acción formativa, dos colectivos atendidos, grao de inserción laboral, así como unha valoración do carácter experimental da acción formativa.
-Todas as entidades deberán acreditar, con independencia da súa contía e antes de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Todo isto sen prexuízo das excepcións recollidas no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
2. Os custos das accións formativas amparadas por esta orde só se poderán imputar a partir da data de concesión da subvención.
B) Sistemas de pagamento.
1. O aboamento da subvención farase efectivo da seguinte forma:
a) Ata o 65 % do importe de cada acción formativa, en concepto de anticipo, no momento no que a Dirección Xeral de Formación e Colocación reciba comunicación da entidade impartidora en que se notifique o inicio de cada acción formativa, así como a documentación sinalada nos parágrafos 1, 2 e 3 do artigo 8º desta orde, de ser o caso.
b) O importe restante, unha vez rematadas todas as accións formativas e xustificados os gastos realmente efectuados en cada unha.
c) Poderán acordarse pagamentos parciais á conta da liquidación definitiva a medida que a entidade beneficiaria xustifique os libramentos anteriores, que nunca serán superiores ao 80% da subvención concedida.
d) Para o caso de que se lle subvencionen varios cursos a unha mesma entidade, poderanse aboar anticipos de ata o 65% da subvención concedida, unha vez que a entidade acredite o inicio do primeiro dos cursos, sempre que se constitúa garantía a favor da Consellería de Traballo (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
A prestación da garantía axustarase ao regulado no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma na Galicia.
No suposto de que o beneficiario sexa unha Administración pública, exixirase igualmente a prestación da garantía.
2. No caso de que non inicie a acción formativa o total do alumnado para o que se aprobou, ratearase o importe por aboar ata o número máis alto de alumnas e alumnos acadado no seu primeiro cuarto.
3. Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación Ocupacional e Continua da Dirección Xeral de Formación e Colocación emitirá certificación para poder facer efectiva a correspondente liquidación da axuda concedida.
No caso de que a xustificación fose incorrecta, requirirase a entidade para que corrixa os erros ou defectos observados no prazo de 10 días, advertíndolle de que, de non facelo, se procederá, se é o caso, a reclamar o reintegro, total ou parcial, da axuda concedida.
Artigo 11º.-Seguimento e control das accións formativas.
1. Para verificar o cumprimento do disposto nesta orde, a Dirección Xeral de Formación e Colocación e as delegacións provinciais aplicarán un sistema de seguimento e control, que consistirá na realización de visitas ás accións formativas aprobadas e enquisas ao alumnado e ao persoal docente, e emitirase un informe respecto do progreso da acción e do seu grao de execución en cada momento.
2. Cando nunha acción formativa se detecte a existencia de irregularidades ou deficiencias que non puideran ser emendadas no prazo concedido para o efecto, e que incidan negativamente na súa calidade docente, procederase á súa cancelación por resolución motivada do director xeral de Formación e Colocación.
Capítulo II
Das accións formativas
Artigo 12º.-Das accións formativas.
1. A data límite para o remate e xustificación das accións formativas será, como norma xeral, o 15 de novembro de 2008. Excepcionalmente, por causas xustificadas, logo de solicitude da entidade interesada, e sempre precedendo autorización do director xeral de Formación e Colocación, as accións formativas reguladas nesta orde poderán rematar ata o 15 de decembro de 2008.
2. Segundo o artigo 33 da Lei 2/2007, do 28 de marzo, do traballo en igualdade de mulleres de Galicia, na totalidade das actividades formativas de formación profesional, ocupacional, continua ou de inserción laboral activa financiadas polo departamento da Administración autonómica competente en materia de traballo, introducirase un módulo formativo sobre igualdade de oportunidades entre mulleres e homes e sobre corresponsabilidade familiar e doméstica, cunha duración de cinco horas nos cursos de duración menor ou igual a cincuenta horas e de dez horas nos cursos de duración superior a cincuenta horas.
Artigo 13º.-Selección do alumnado.
1. A selección realizarase mediante sondaxe pola oficina de emprego correspondente entre as persoas demandantes inscritas nela.
2. No caso de que por este sistema non se consigan alumnas e alumnos suficientes para a acción formativa, a entidade adxudicataria poderá realizar unha convocatoria pública, que deberá publicarse, como mínimo, nun dos xornais de maior tiraxe da comunidade autónoma. No anuncio en prensa os logotipos deberán figurar coa seguinte distribución: na parte superior esquerda o da Xunta de Galicia, na parte superior dereita da Unión Europea (Fondo Social Europeo) e na parte inferior dereita o do centro impartidor.
3. Excepcionalmente, por razón da peculiaridade do colectivo o que se dirixe a acción formativa, a entidade poderá seleccionar directamente o alumnado, logo de autorización do director xeral de Formación e Colocación.
4. En calquera caso, do resultado da selección daráselle conta á oficina de emprego que corresponda.
5. Nas accións formativas nas que, a pesar de que se intentase completar o número de alumnas e alumnos, diminúa o número de participantes ata unha cantidade inferior ao 50% do número programado, agás que as baixas se produzan por colocación do alumnado, poderán ser canceladas pola Consellería de Traballo. En caso de cancelación, a entidade terá dereito a unha indemnización, que será proposta pola comisión de valoración prevista no parágrafo 4 do artigo 18º e aprobada polo director xeral de Formación e Colocación, calculada de acordo co principio de proporcionalidade.
6. As persoas integrantes do alumnado que resulten seleccionadas para unha acción formativa non poderán asistir simultaneamente a outra incluída dentro da programación de formación ocupacional da Consellería de Traballo e, salvo autorización expresa do director xeral de Formación e Colocación, por causas excepcionais debidamente xustificadas, non poderán causar baixa nunha para acceder a outra dentro desa programación.
7. No caso de que se produzan baixas durante o desenvolvemento da acción formativa, as entidades impartidoras poderán incorporar alumnas e alumnos dentro do seu primeiro cuarto.
Artigo 14º.-Dereitos e deberes do alumnado.
1. A formación será gratuíta para a totalidade dos alumnos e alumnas das accións formativas do programa B recollido no artigo 1 desta orde.
Para as accións formativas do programa a recollidas no antedito artigo, as entidades impartidoras poderán cobrar dereitos de matrícula.
2. Terán a obriga de asistir e seguir con aproveitamento as accións formativas, e de facilitar a documentación que lles sexa solicitada pola entidade impartidora. No caso de que as faltas de asistencia sen xustificar dalgún alumno ou alumna superen o 25% das horas lectivas, deberá ser dado de baixa na acción formativa.
3. Os alumnos e alumnas que rematen as accións formativas con aproveitamento, e asistisen como mínimo ao 75% das súas horas lectivas, recibirán un diploma acreditativo desta circunstancia, nun modelo que será xerado polo Sistema de Información de Formación Ocupacional (SIFO).
Así mesmo, terán dereito ao diploma os alumnos e as alumnas que causen baixa por colocación, cando o persoal docente coide que teñen os coñecementos equivalentes ao nivel da acción formativa e asistisen, como mínimo, ao 75% das horas lectivas.
4. Os alumnos e alumnas que non teñan dereito a diploma poderán recibir, se o solicitan, unha certificación polas horas e módulos aos que asistisen.
Artigo 15º.-Modalidades de impartición das accións formativas.
1. As accións formativas poderán desenvolverse nas modalidades presencial, a distancia, teleformación ou mixta. En todo caso, no anexo II da solicitude deberá especificarse expresamente a modalidade pola que optan e, se é mixta, indicarán as horas de cada unha delas.
2. Na modalidade de teleformación, a distancia e na parte a distancia da modalidade mixta o sistema de impartición deberá incluír evidencias necesarias para comprobar que o alumnado recibe a formación impartida.
Capítulo III
Da convocatoria pública
Artigo 16º.-Solicitudes.
1. As entidades que desexen colaborar na impartición das accións formativas previstas nesta orde deberán formalizar a correspondente solicitude no modelo normalizado que se publica como anexo I a esta orde, e que se subministrará nas delegacións provinciais da consellería, na Dirección Xeral de Formación e Colocación ou en calquera das oficinas administrativas de Información e Atención ao Cidadán, subscrita pola persoa titular ou representante legal da entidade debidamente acreditado, e deberá ir acompañada da seguinte documentación:
a) Documentación acreditativa da representatividade suficiente para asinar a solicitude.
b) Licenza municipal de apertura da actividade da que se trate do local ou locais onde se vaia desenvolver a acción solicitada, só para aqueles centros que non estean homologados. No seu defecto, este documento poderá ser substituído por algún dos seguintes:
-Centros de titularidade municipal: certificación do secretario ou secretaria municipal en que se acredite que os lugares de impartición dos cursos son aptos para esta finalidade.
-Entidades privadas: declaración responsable de quen exerza a súa representación legal en que se faga constar esta circunstancia (deberá axustarse ao anexo III desta orde).
-Entidades públicas (centros de formación, centros sanitarios, etc.): calquera outro documento que acredite a súa idoneidade para impartir formación.
c) Unha ficha por cada unha das accións formativas no modelo normalizado segundo o anexo II.
d) Unha memoria-proxecto, en que se fará referencia, polo menos, aos seguintes extremos:
-Descrición da acción formativa, en que se especificarán os obxectivos de inserción laboral e o programa formativo.
-Breve memoria en que xustifique a solicitude das especialidades nunha orde de accións formativas de carácter experimental.
e) Declaración de conxunto de todas as solicitudes efectuadas ou concedidas para a mesma acción formativa, das distintas administracións públicas competentes.
f) Declaración responsable de non estar incurso en supostos de prohibicións para obter a condición de beneficiario de subvencións.
g) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia. Todo isto sen prexuízo das excepcións recollidas no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
h) Xustificación documental de ter cumprido na execución das accións formativas concedidas na convocatoria anterior co compromiso de inserción laboral ou de prácticas profesionais non laborais nas empresas, de ser o caso.
2. As solicitudes dirixiranse ao director xeral de Formación e Colocación e poderanse presentar por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
As entidades que soliciten accións formativas incluídas en subprogramas diferentes deberán formalizar unha solicitude independente para cada un deles.
3. A presentación da solicitude de concesión de axudas ou subvencións pola entidade interesada comportará a autorización á Consellería de Traballo para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Non obstante, o solicitante poderá denegar expresamente o consentimento, debendo presentar entón a certificación nos termos previstos regulamentariamente.
Artigo 17º.-Prazo.
1. O prazo de presentación de solicitudes será dun mes contado desde o día seguinte á publicación desta orde.
2. No suposto de que a solicitude non cumpra os requisitos sinalados na convocatoria ou de que a documentación achegada conteña erros ou sexa insuficiente, requirirase a entidade solicitante para que, nun prazo de 10 días, emende a falta ou achegue os documentos preceptivos, con indicación de que, se non o fai así, se considerará que desistiu da súa solicitude, logo de resolución que así o declare.
Artigo 18º.-Instrución do procedemento.
1. O órgano instrutor do procedemento é a Dirección Xeral de Formación e Colocación.
2. O procedemento que se seguirá na tramitación e instrución dos expedientes será o de concorrencia competitiva regulado no artigo 19.1º da Lei 9/2007, do 13 de xuño, de subvencións de Galicia, coas concrecións que se establecen nos seguintes puntos.
3. A comisión de valoración analizará toda a documentación achegada polas entidades solicitantes, emitirá informe sobre os expedientes e xuntará o seu informe á proposta de resolución realizada pola Dirección Xeral de Formación e Colocación, que será elevada ao órgano competente para resolver.
4. Para os efectos previstos neste artigo, a comisión de valoración estará composta polo subdirector/a xeral de Formación Ocupacional e Continua, que a presidirá, e serán vogais o xefe ou xefa de servizo de Planificación de Formación Ocupacional e Continua, que actuará como secretario ou secretaria, e dúas persoas que sexan técnicos da Dirección Xeral de Formación e Colocación.
Se, por calquera causa, cando a comisión de valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o director xeral de Formación e Colocación.
5. Para avaliar as solicitudes, a comisión de valoración terá en conta os seguintes criterios:
a) Se a programación se axusta á prevista no anexo IV: 20 puntos.
Se non se axusta á dita programación: 0 puntos.
b) Por comprometerse a facer prácticas profesionais non laborais nas empresas: 10 puntos.
O compromiso de realización de prácticas deberá presentarse segundo o modelo que figura no anexo.
As prácticas profesionais non laborais nas empresas que se valoran son as realizadas fóra do programa formativo do curso e teñen que ter un mínimo dun 5% das horas totais do curso.
Aquelas entidades que non cumpriran o seu compromiso de prácticas na convocatoria anterior puntuaranse negativamente con -20 puntos.
c) Por solicitar facer cursos con compromiso de inserción laboral de os alumnos formados: 30 puntos.
O compromiso de inserción deberá presentarse segundo o modelo que figura no anexo VI.
O compromiso de inserción laboral de alumnos formados valorarase respecto daqueles alumnos que non tivesen ningún tipo de relación laboral nin co centro de formación nin coa empresa onde se realizará a inserción.
Aquelas entidades que non cumpriron o seu compromiso de inserción na convocatoria anterior punturanse negativamente con -30 puntos.
d) Por solicitar a imparticion de especialidades ou módulos que se axusten aos certificados de profesionalidade: 10 puntos.
e) Calidade do centro ou experiencia docente relacionada coa familia profesional solicitada:
-Centros con calidade ou experiencia docente acreditada por un período inferior ou igual a 3 anos: 20 puntos.
-Centros con calidade ou experiencia docente acreditada por un período entre 3 e 6 anos: 25 puntos.
-Centros con calidade ou experiencia docente acreditada por un período superior a 6 anos: 30 puntos.
Puntuarase con -30 puntos aquelas entidades das que se tiveran informes negativos en anos anteriores.
Para baremar o anterior teranse en conta os informes dos técnicos de seguimento e dos técnicos de xestión administrativa e contable.
f) O emprego da lingua galega na realización das accións formativas punturase con 10 puntos.
Para poder acceder á programación será necesaria unha puntuación mínima de 45 puntos.
Artigo 19º.-Resolución.
1. A resolución dos expedientes de axudas, unha vez conte co informe pola Direccción Xeral de Formación e Colocación, e fiscalizada a proposta pola Intervención Delegada, corresponderalle ao director xeral de Formación e Colocación, por delegación do conselleiro de Traballo, e deberá ser notificada aos interesados no prazo de 10 días desde que se diten. Notificada a resolución definitiva, os interesados propostos como beneficiarios disporán dun prazo de dez días para a súa aceptación, transcorrido o cal sen que se producise manifestación expresa, se entenderá tacitamente aceptada.
As entidades deberán acreditar con anterioridade a ditarse a proposta de resolución de concesión que están ao día no cumprimento das súas obrigas tributarias e fronte á Seguridade Social, de acordo co establecido no artigo 14.1º c) da Lei 38/2003, do 17 de novembro, xeral de subvencións e no artigo 11.e) da Lei 9/2007, do 13 de xuño, de subvencións de Galicia. Todo isto sen prexuízo das excepcións establecidas no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
2. A resolución dos expedientes deberá producirse no prazo de tres meses contados a partir do día seguinte da presentación da solicitude. En todo caso, transcorrido o citado prazo sen que recaese resolución expresa, os interesados deberán entender desestimada a súa solicitude.
3. Contra as resolucións ditadas ao amparo desta orde, que esgotan a vía administrativa, poderase interpoñer recurso ante a xurisdición contencioso-administrativa, no prazo de dous meses contados a partir do seguinte ao da súa notificación, de conformidade co disposto na Lei 29/1998, do 13 de xullo, reguladora desta xurisdición.
Non obstante, poderase optar por interpor contra estas resolucións recurso de reposición, no prazo dun mes contado a partir do día seguinte ao da súa notificación ante o mesmo órgano que a ditou. Neste caso non caberá interpoñer o recurso contencioso-administrativo antes citado mentres non recaia resolución expresa ou presunta do recurso de reposición, de acordo co disposto na Lei 4/1999, do 13 de xaneiro, modificadora da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións será financiada con cargo aos programas 16.03.323A.444.0, código de proxecto 200700687, 16.03.323A.460.0, 16.03.323A.470.0 e 16.03.323A.481.0 que figuran na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Segunda.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-Poderán ditarse resolucións complementarias cando existan fondos provenientes de renuncias de subvencións inicialmente concedidas, de incrementos das cantidades asignadas á comunidade autónoma ou doutros remanentes dos módulos. Neste caso, agás que se acuda a unha convocatoria complementaria, non poderán terse en conta outras solicitudes distintas das tidas en conta para a resolución inicial.
Cuarta.-En todo o non previsto nesta orde, será de aplicación o establecido na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña ao establecido nesta lei, e na Lei 38/2003, do 17 de novembro, xeral de subvencións, no que sexa de aplicación, quedando os beneficiarios das axudas reguladas nesta orde suxeitos ao réxime normativo previsto nas citadas disposicións e, subsidiariamente, á Orde do 21 de decembro de 2006 pola que se establece a convocatoria pública para a programación de cursos do Plan Nacional de Formación e Inserción Profesional na Comunidade Autónoma de Galicia correspondente ao exercicio de 2008.
Quinta.-Apróbase a delegación de atribucións do conselleiro de Traballo no director xeral de Formación e Colocación para ditar as correspondentes resolucións de concesión e para a autorización, disposición, recoñecemento da obriga e proposta de pagamento das subvencións reguladas nesta orde, así como para a resolución dos procedementos de reintegro.
Disposicións derradeiras
Primeira.-Autorízase a Dirección Xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e a execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de marzo de 2008.
Ricardo Jacinto Varela Sánchez
Conselleiro de Traballo
Ver referencia pdf "05700D006P019.PDF"
ANEXO IV
Programación B
Cursos experimentais de interese clasificados por familias profesionais
* Agraria.
Agricultura ecolóxica.
Podador/a forestal.
* Actividades físicas e deportivas.
Masaxista deportivo.
* Artes e artesanías.
Técnico/a de mantemento de bens culturais inmobles.
* Comercio e márketing.
Riscos laborais.
Implantación e animación de espazos comerciais.
Atención ao cliente, consumidor e usuario.
Repoñedor/a de hipermercado.
Venda a domicilio por teléfono.
* Imaxe persoal.
Maquillaxe para espectáculos ao vivo.
* Imaxe e son.
Técnico/a en enlaces de unidades móbiles.
Produción e distribución nas artes escénicas.
Realización de sonorización de espectáculos de artes escénicas.
Iluminación de espectáculos de artes escénicas.
Creación de videobooks.
* Hostalaría e turismo.
Guía de reservas naturais.
* Química.
Analista de augas residuais.
Peón da industria química.
* Seguridade e ambiente.
Coidado e conservación do medio natural.
Control e vixilancia dos aproveitamentos dos recursos naturais.
Control e vixilancia dos aproveitamentos dos recursos cinexéticos e piscícolas.
Control e vixilancia da restauración, mantemento, ordenación e defensa dos espazos naturais.
Vixilancia e protección da propiedade rural e marítima.
* Fabricación mecánica e mantemento de vehículos.
Mecánico de ITV.
Plásticos en automoción tratamento, e reparación1.
Da cualificación deseño de moldes e modelos2:
-Desenvolvemento de moldes e modelos.
-Documentación técnica para moldes e modelos.
Da cualificación deseño na industria naval3:
-Deseño de estruturas na construción e reparación naval.
Da cualificación tratamentos superficiais4:
-Tratamentos superficiais.
-Pinturas e acabados.
-Sistemas auxiliares en tratamentos superficiais.
* Industrias extractivas.
Da cualificación escavación a ceo aberto con explosivos:
-Perforacións a ceo aberto.
-Voaduras a ceo aberto.
-Estabilización de noiros en escavacións a ceo aberto.
-Prevención de riscos en escavacións a ceo aberto.
Da cualificación montaxe e mantemento mecánico de instalación e equipos semi-móbiles en escavacións e plantas:
-Montaxe e mantemento mecánico.
-Montaxe e mantemento de instalacións de servizos xerais en escavacións e plantas.
-Montaxe e mantemento de máquinas e equipos semi-móbiles en escavacións subterráneas a ceo aberto.
-Montaxe e mantemento de cintas transportadoras e transportadores blindados.
-Montaxe e mantemento de sistemas e equipos de transporte de graneis pneumáticos e hidráulicos.
-Operacións básicas de corte, conformado e soldadura en proceso de montaxe e mantemento mecánico.
-Prevención de riscos en escavacións subterráneas e a ceo aberto.
Da cualificación extracción da pedra natural5:
-Arranque de bloques de pedra natural.
-Voaduras a ceo aberto.
-Conformado de bloques de pedra natural.
Da cualificación elaboración da pedra natural6:
-Corte de bloques de pedra natural.
-Tratamentos superficiais na pedra natural7.
-Elaboración de produtos finais en pedra natural.
-Manipulación de cargas con carretas elevadoras.
-Manipulación de cargas con pontes-guindastres e polipastos.
Da cualificación artesanía e restauración da pedra natural:
-Elaboración de obras de arte e artesanía en pedra natural8.
-Restauración e mantemento de obras de pedra natural.
Da cualificación colocación da pedra natural:
-Colocación de cachotaría, e perpiaño9.
-Colocación de elementos singulares de pedra natural10.
-Montaxe de fachadas transventiladas11.
-Pastas, morteiros, adhesivos e formigóns12.
-Nivel básico de prevención de riscos14.
Da cualificación deseño e coordinación de proxectos en pedra natural:
-Programación e supervisión da fabricación de elementos en pedra natural.
-Programación e supervisión da colocación de elementos en pedra natural.
Manexo de pa cargadora e dúmper en escavacións subterráneas (curso de especialización para operadores destas máquinas).
Manexo de bulldozer (curso de especialización para operadores doutras máquinas de escavación e movemento de terras).
Manexo de retro-pa (curso de especialización para operadores de pa cargadora).
* Comercio e márketing.
Riscos laborais.
Implantación e animación de espazos comerciais.
Atención ao cliente, consumidor e usuario.
Repoñedor/a de hipermercado.
Venda a domicilio por teléfono.
* Enerxía e auga.
Da cualificación montaxe e mantemento de instalacións solares térmicas:
-Replanteo de instalacións solares térmicas.
Da cualificación montaxe e mantemento de instalacións solares fotovoltaicas:
-Replanteo de instalacións solares fotovoltaicas.
Da cualificación organización e proxectos de instalacións solares térmicas e da cualificación de organización e proxectos de instalacións solares fotovoltaicas:
-Estudo de viabilidade de instalacións solares.
Da cualificación organización e proxectos de instalacións solares fotovoltaicas:
-Proxectos de instalacións solares fotovoltaicas.
Da cualificación organización e proxectos de instalacións solares térmicas:
-Proxectos de instalacións solares térmicas.
Operador de ciclo combinado de gas15.
Operador/a de central eólica.
Biomasa.
Uso racional da auga.
Reciclaxe da auga.
* Electricidade e electrónica.
Da cualificación montaxe e mantemento de infraestruturas de telecomunicacións en edificios:
-Montaxe e mantemento de instalacións de antenas colectivas e individuais.
Da cualificación montaxe e mantemento de sistemas e instalacións eléctricas de baixa tensión:
-Instalacións eléctricas automatizadas e instalacións de automatismos.
Da cualificación desenvolvemento de proxectos de instalacións de telecomunicación para a recepción e distribución de sinais de radio e televisión no entorno de edificios:
-Desenvolvemento de proxectos de instalacións de telecomunicación para a recepción e distribución de sinais de radio e televisión no entorno de edificios.
Da cualificación desenvolvemento de proxectos de instalacións eléctricas no contorno de edificios e con fins especiais:
-Desenvolvemento de proxectos de instalacións eléctricas de baixa tensión en locais de características especiais e instalacións con fins especiais.
* Servizos socioculturais e á comunidade.
Da cualificación atención sociosanitaria a persoas dependentes en institucións sociais:
-Preparar e apoiar as intervencións de atención ás persoas e ao seu contorno no ámbito institucional indicadas polo equipo interdisciplinar.
-Desenvolver intervencións de atención física dirixida a persoas dependentes no ámbito institucional.
-Desenvolver intervencións de atención sociosanitaria dirixidas a persoas dependentes no ámbito institucional.
-Desenvolver intervencións de atención psicosocial dirixidas a persoas dependentes no ámbito institucional.
Promotor de igualdade de xénero.
Monitor para comedores escolares.
Animador/a xerontolóxico/a.
Teleasistentes domiciliarios.
Coidador/a de gardaría infantil.
Coidador/a-acompañante de autobús escolar.
Promotor/a de cursos de cultura e lecer.
Axente de desenvolvemento social.
Programación e avaliación da intervención social.
Adestramento nas habilidades de autonomía persoal e social.
Sistemas de comunicación alternativas.
* Téxtil, confección e pel16.
Deseño por ordenador de tecidos e roupas.
Programación de tricotosas rectilíneas.
Análise de mostras de xéneros de punto.
Programación de máquinas cotton.
Remalladora ou remallosa.
Control de talleres exteriores.
Xestión de talleres exteriores.
Planificación da produción.
Control de calidade de punto confección.
Loxística no téxtil.
Programación A
Cursos experimentais de interese clasificados por familias profesionais
* Informática e comunicacións.
Enxeñeiro/a en telecomunicacións.
Enxeñeiro/a informático/a.
Programador de aplicacións informáticas.
Enxeñeiro/a técnico/a en informática de xestión.
Enxeñeiro/a técnico/a en telecomunicacións.
Enxeñeiro/a técnico/a en informática de sistemas.
Auditor/a-asesor/a informático/a.
Técnico/a en informática.
* Servizos socioculturais e á comunidade.
Orientador/a profesional para a inserción de mozos e mozas.
Traballador/a social.
Visitador/a social.
Terapeuta ocupacional.
Educador/a social.
* Edificación e obra civil.
Enxeñeiro/a técnico/a en instalacións na mellora da vivenda.
* Artes e artesanías.
Arqueólogo/a.
Restaurador/a de obras de arte en xeral.
Restaurador/a de obras de arte en arqueoloxía.
1 Comarcas de Vigo e Ourense.
2 Comarcas de Ourense, Santiago, A Mariña e Vigo.
3 Comarcas de Ferrol e Vigo.
4 Comarcas de Vigo e A Coruña.
5 Comarcas de Valdeoras, Ourense e O Porriño.
6 Comarcas de Valdeorras, Ourense e O Porriño.
7 Este curso é necesario especificamente na comarca do Porriño.
8 Comarcas de Valdeorras, Ourense e O Porriño.
9 Comarcas de Ourense e O Porriño.
10 Comarcas de Ourense e O Porriño.
11 Comarca do Porriño.
12 Comarca do Porriño.
13 Comarcas de Ourense e O Porriño.
14 Comarca do Porriño.
15 Comarcas de Ferrol e A Coruña.
16 Nas comarcas do Deza, Ordes, Vigo, Pontevedra, Barbanza, A Coruña e Ferrol (agás no curso programación de máquinas cotton, onde se exclúe a comarca de Vigo).
Ver referencia pdf "05700D006P019.PDF"
do 13 de marzo de 2008
Ver referencia pdf "05700D006P019.PDF"
do 13 de marzo de 2008